Direttiva adottata llum (20 ta' April 2015) tiffaċilita l-aċċess taċ-ċittadini tal-UE għal servizzi konsulari f'pajjiżi terzi fejn pajjiżhom m'għandux rappreżentanza diplomatika jew ma jistax jipprovdi protezzjoni. F'pajjiżi terzi, ċittadini mhux rappreżentati tal-UE huma intitolati għal protezzjoni konsulari pprovduta minn stat membru ieħor bl-istess kondizzjonijiet bħaċ-ċittadini ta' dak l-istat membru. Ir-regoli l-ġodda jistabbilixxu kif l-istati membri se jikkooperaw biex jiżguraw li ċ-ċittadini jkunu jistgħu jeżerċitaw dan id-dritt. Huma jsegwu l-ħsieb tat-Trattat ta' Lisbona, li saħħaħ l-istatus taċ-ċittadinanza tal-Unjoni. Assistenza konsulari liċ-ċittadini mhux rappreżentati tal-UE tista' tinkludi s-sitwazzjonijiet li ġejjin: • arrest jew detenzjoni; • tkun vittma ta' kriminalità; • inċident serju jew mard serju; • sokkors u ripatrijazzjoni f'każ ta' emerġenza; • ħtieġa għal dokumenti tal-ivvjaġġar ta' emerġenza. F'pajjiżi terzi, id-delegazzjonijiet tal-Unjoni, f'kooperazzjoni mill-qrib mal-missjonijiet diplomatiċi u konsulari tal-istati membri, jikkontribwixxu għall-implimentazzjoni tad-dritt taċ-ċittadini tal-Unjoni għal protezzjoni konsulari kif speċifikata fit-Trattat. L-istati membri għandhom sal-1 ta' Mejju 2018 biex jaġġustaw il-leġislazzjoni nazzjonali tagħhom għad-direttiva. It-test tad-direttiva dwar il-protezzjoni konsolari għal ċittadini tal-Unjoni mhux rappreżentati f'pajjiżi terzi, 31 ta' Marzu 2015 Ara l-paġna tal-laqgħa